Vivo de Lanti

Vivo de Lanti estas historia kaj biografia verko fare de Ed Borsboom pri la vivo de Eŭgeno Lanti, la precipa fondinto de Sennacieca Asocio Tutmonda (SAT). La libro estas eldonita de SAT en 1976, kaj entenas ankaŭ la membiografian fragmenton "Fredo", en kiu Eŭgeno Lanti priskribas sian junecon, antaŭ la unua mondmilito. La libro tre detale priskribas la unuajn vivjardekojn de la ekzisto de SAT kaj la aŭtoro havis la eblon mem intervjui gravajn atestantojn el tiu periodo. Krome, Borsboom provas priskribi la idean evoluon de Lanti, kaj alvenas al konkludoj, pri kiu membroj el la plenumkomitato de SAT esprimis sian malkonsenton.

 Enhavo 
La strukturo de la verko prezentas tri partojn. Krom mallonga enkonduko de la aŭtoro mem, venas la propra teksto de la Biografio Vivo de Lanti en sep ĉapitroj, kies titoloj iom montras siajn enhavojn, jene:

 Tra la katolika kredo kaj anarkiismo (1879-1918)
 La demeto de la antikva Adam (1918-1921)
 Sub la sankta signo de l´martel kaj falĉilet´ (1921-1925)
 Kien iras la ideologio? (1925-1928)
 La metamorfozo de SAT (1928-1931)
 Adiaŭo, kara forironto (1931-1936)
 Mi kutimiĝu al eksternacia sent-, pens- kaj agadkapablo (1936-1947)

Fakte kvankam temas pri biografio, granda parto de ĝi reale temas pri la manovroj de stalinistoj kaj komplikaĵoj en la vivo de SAT: tio okupas grandan parton de la ĉapitroj 3, 4 kaj 5. Tiu unua parto enhavas ĉirkaŭ 170 paĝojn. La dua parto estas la membiografia fragmento "Fredo" kiu enhavas ĉirkaŭ 70 paĝojn. Ĝi haltas antaŭ la unua mondmilito, sed estas tre alloga rakonto de Lanti kun ŝanĝo de propraj nomoj, sed tutcerte membiografia. La tria parto estas ĝis naŭ aneksaĵoj, nome pri Citaĵoj, Tradukoj de fremdlingvaj citaĵoj, Bibliografio, Verkoj de Lanti, Verkoj de F. K. Drezen, Kronologia tabelo, Kongresoj de SAT (ĝis 1975), Mallongigoj kaj Vortklarigoj.

Eksteraj ligiloj

 Katalogo de Esperantomuzeo kaj Kolekto por Planlingvoj
 Katalogo de Heredaĵbiblioteko Hendrik Conscience
 Katalogo "Erfgoedbib" en LibraryThing

Kategorio:Biografio
Kategorio:Antverpena Nefikcio-libraro
Kategorio:Katalogo de Esperantomuzeo kaj Kolekto por Planlingvoj
Kategorio:Katalogo de Heredaĵbiblioteko Hendrik Conscience